Die Pos | Letters | Gasse besoedel die lug
Gasse besoedel die lug
09 March 2018 l Ons lesers skryf... l Views: 29 l 15 days ago
Suurstof nie koolstof, Mookgophong, skryf:
Die berig in Die Pos oor rioolbesoedeling (Vrydag 2 Maart) het my genoop om ook te skryf oor lugbesoedeling wat deur dieselvoertuie veroorsaak word.
Ek verwys na nuwe wetgewing in Duitsland wat dieselvoertuie wat voor 06/2015 vervaardig is, nou in Düsseldorf en Stuttgart verbied weens gevaarlike monoksieduitlaatgasse. Bes moontlik sal ander stede ook die voorbeeld volg.
Hier in Mookgophong ry daar daagliks ongeveer 200 dieseltrokke en –busse deur die hoofstraat. Ek glo dat die meeste van hierdie voertuie ook nie die minimum standaard sal haal oor giftige uitlaatgasse wat die lug ingeblaas word nie.
Dan is daar ook swart roet wat gevorm word deur wrywing tussen die pad en rubberbande en ook in die lug beland.
Behalwe hulle wat deur die dorp ry, is daar 'n groot klomp wat snags onwettig op die dorp parkeer (ek het al 64 in een nag getel).
Die trokke word vroegoggend aangesluit en luier vir sowat 15 minute om die lugremme se druk op te bou. Die dieselgas wat dan op een plek gekonsentreer is, word die lug ingeblaas. Dit is beslis giftig en kan bydra tot lugwegsiektes.
Van hierdie trokke parkeer dikwels voor wooneenhede in die hoofstraat. Ek kan getuig van die dieseldampe se stank en geraas van die trokke.
Hier is geen nywerhede wat die lug besoedel nie, maar nou moet ons trokke van elders verduur en hul gemors inasem. Ons wil die dorp skoon kry en streef selfs na die dorp van die jaar-toekenning, maar duld hierdie trokprobleem. Daar is al so baie in Die Pos daaroor geskryf; selfs sakelui het al gekla, maar niks verbeter nie.
Ek hoop daar is iemand of 'n instansie wat die probleem ook as ernstig beskou en behoorlik daaraan aandag kan gee en dit oplos.